Benɛ Yakɔb kɛ e weku ɔ ya hi Ijipt ɔ, biɛ nɛ nihi kɛ tsɛɔ mɛ ji Israel bi. Ngɛ Yakɔb kɛ Yosɛf a gbenɔ se ɔ, Farao kpa ko ba bɔni matsɛ yemi. Farao nɛ ɔ ye gbeye kaa Israel bi ɔmɛ a he ma ba wa pe Ijipt bi ɔmɛ. Enɛ ɔ he ɔ, e ha nɛ Israel bi ɔmɛ pee a nyɔguɛhi. E ha nɛ a po bliikisi, nɛ a tsu ní wawɛɛ ngɛ ngmɔhi a mi. Ijipt bi ɔmɛ wa Israel bi ɔmɛ yi mi wawɛɛ, se ngɛ lɔ ɔ tsuo se ɔ, Israel bi ɔmɛ a he ba hiɛ kulaa pe kekle ɔ. Farao bua jɔɛ nɔ́ nɛ ngɛ nɔ yae ɔ he. Enɛ ɔ he ɔ, e wo mlaa ke a gbe binyumuhi tsuo nɛ Israel bi ɔmɛ ma fɔ ɔ. Tse o na kaa mlaa nɛ ɔ maa wo Israel bi ɔmɛ a he gbeye, aloo?
Yo ko nɛ e ji Israel no nɛ a tsɛɛ lɛ ke Yokebɛd ɔ fɔ binyumuyo ko nɛ e he ngɛ fɛu wawɛɛ. Akɛnɛ e sume nɛ a gbe e bi ɔ he je ɔ, e kɛ lɛ wo kusii loo kɛtɛ mi, nɛ e ngɔ lɛ kɛ ya laa ngɛ gla amɛ a mi ngɛ Nilo Pa a mi. Miriam nɛ ji, bimwɔyo ɔ nyɛmiyo ya laa e he ngɛ he ko nɛ kɛ lejɛ ɔ kɛ we konɛ e hyɛ kaa mɛni maa ba lo.
Farao biyo ɔ ba ngɛ due ngɛ pa a mi nɛ e na kusii ɔ. E na bimwɔyo ko nɛ e ngɛ ya foe ngɛ kusii ɔ mi. Bimwɔyo ɔ he pee lɛ mɔbɔ. Miriam ba bi Farao biyo ɔ ke: 'O suɔ nɛ ma ya hla yo ko nɛ e ma nyɛ maa hyɛ jokuɛ ɔ nɔ ha mo lo?' Benɛ Farao biyo ɔ kplɛɛ nɔ ɔ, Miriam ya tsɛ lɛ nitsɛ e mami Yokebɛd kɛ ba. Farao biyo ɔ de Yokebɛd ke: 'Ngɔɔ jokuɛ nɛ ɔ, nɛ o hyɛ e nɔ ha mi nɛ ma wo mo hiɔ.'
Benɛ jokuɛ ɔ ba wa a, Yokebɛd ngɔ lɛ kɛ ya ha Farao biyo ɔ. Farao biyo ɔ wo lɛ biɛ ke Mose, nɛ e tsɔse lɛ kaa lɛ nitsɛ e bi. A tsɔse Mose kaa matsɛ bi, nɛ nɔ́ ko he hia we lɛ. Se Mose hɛ ji Yehowa nɔ gblegbleegble. E le kaa Israel no ji lɛ, se pi Ijipt no. E mwɔ e yi mi kpɔ kaa e ma sɔmɔ Yehowa.
Benɛ Mose ye jeha 40 ɔ, e ma e juɛmi nya si kaa e maa ye bua e nyɛmimɛ Israel bi ɔmɛ. Ligbi ko ɔ, Mose na kaa Ijipt no ko ngɛ Israel nyɔguɛ ko kongoe. Mose fia Ijipt no ɔ nɔ́ nɛ e gbo, nɛ e pu lɛ ngɛ zia a mi. Benɛ Farao nu nɔ́ nɛ ba a, e ka kaa e maa gbe Mose. Se Mose tu fo kɛ ho Midian zugba a nɔ ya, nɛ Yehowa hyɛ e nɔ ngɛ lejɛ ɔ.
'Hemi kɛ yemi lɛ ha nɛ Mose kplɛɛ we nɛ a tsɛ lɛ ke Farao biyo ɔ binyumu ɔ nɛ, mohu ɔ, e hla kaa e kɛ Mawu we bi ɔmɛ maa na nɔ́.'—Hebri Bi 11:24, 25